b'\n_START_ARTICLE_\nKehitt\xc3\xa4miskeskus Opinkirjo\n_START_PARAGRAPH_\nKehitt\xc3\xa4miskeskus Opinkirjo on opetuksen ja kasvatuksen alalla toimiva lapsi- ja nuorisoty\xc3\xb6n palveluj\xc3\xa4rjest\xc3\xb6. Opinkirjo ja sen edelt\xc3\xa4j\xc3\xa4 Koulun Kerhokeskus tunnetaan parhaiten koululaisille jaettavista Hymy-veistoksista.\n_START_SECTION_\nHistoria\n_START_PARAGRAPH_\nKerhokeskuksen toiminta on organisoitunut yli 70 vuoden aikana viiden eri nimisen j\xc3\xa4rjest\xc3\xb6n puitteissa. Vuosina 1947-1954, jolloin toiminta k\xc3\xa4ynnistyi, nimen\xc3\xa4 oli Kansakoulun Kerhokeskus. Vuosina 1955-1960 toimittiin nimen Kansakoulun Nuorisoty\xc3\xb6n P\xc3\xa4\xc3\xa4toimikunta alla. Yhdistysmuotoinen toiminta alkoi vuonna 1960, jolloin perustettiin Kansakoulun Nuorisoty\xc3\xb6n Keskus ry. Sen toimistona oli edelleen Kansakoulun Kerhokeskus.Peruskoululaitoksen alkuvaiheessa my\xc3\xb6s Kerhokeskuksen toimintalinjaukset m\xc3\xa4\xc3\xa4riteltiin uudestaan. Yhdistys muutti tuolloin vuonna 1972 nimens\xc3\xa4 Koulun Kerhokeskukseksi, jona se toimi vuosina 1972-1995. Vuodet 1995-2013 j\xc3\xa4rjest\xc3\xb6 toimi nimell\xc3\xa4 Kerhokeskus - kouluty\xc3\xb6n tuki ry._NEWLINE_Nimi muuttui Kehitt\xc3\xa4miskeskus Opinkirjoksi syyskuussa 2013. J\xc3\xa4rjest\xc3\xb6n nimen muutos oli pitk\xc3\xa4n pohdinnan tulos._NEWLINE_Kerhokeskuksella on ollut historiansa aikana varsin merkitt\xc3\xa4v\xc3\xa4 yhteiskunnallinen status. Se syntyi Suomen Opettajain Liiton suojissa ja p\xc3\xa4\xc3\xa4si t\xc3\xa4st\xc3\xa4 syyst\xc3\xa4 heti toimintakent\xc3\xa4lleen nuoriso- ja koulutuspolitiikkaan. J\xc3\xa4rjest\xc3\xb6n toiminta on kulkenut k\xc3\xa4si k\xc3\xa4dess\xc3\xa4 kansallisen koulutuspolitiikan ja nuorisoty\xc3\xb6n kanssa. Keskeisimm\xc3\xa4t lains\xc3\xa4\xc3\xa4d\xc3\xa4nn\xc3\xb6ss\xc3\xa4 tai koulutuspolitiikan normiohjauksessa tapahtuneet muutokset ovat n\xc3\xa4kyneet my\xc3\xb6s Kerhokeskuksen toiminnan sis\xc3\xa4ll\xc3\xb6iss\xc3\xa4.\n_START_SECTION_\nPeriaatteita\n_START_PARAGRAPH_\nOpinkirjo turvaa lasten ja nuorten mahdollisuuksia kasvaa henkisesti ehyiksi ja itsetuntoisiksi, ajatteleviksi, kriittisiksi ja ongelmanratkaisukykyisiksi ihmisiksi, joilla on edellytykset ja mahdollisuus osallistua ja tulla kuulluiksi ja vaikuttaa aina itse\xc3\xa4\xc3\xa4n koskeviin asioihin ik\xc3\xa4kautensa mukaisesti. _NEWLINE_Opinkirjon toimintaperiaatteita ovat verkostoituminen ja yhteisty\xc3\xb6, osallisuus ja osallisuuden kehittymist\xc3\xa4 tukevien menetelmien ja ty\xc3\xb6tapojen k\xc3\xa4ytt\xc3\xa4minen, monialaisuus, kansallinen yhdenvertaisuus sek\xc3\xa4 kansainv\xc3\xa4linen kiinnostavuus. Opinkirjo tuottaa maksuttomia aineistoja niin kouluihin kuin nuorisoty\xc3\xb6h\xc3\xb6n.\n_START_SECTION_\nHymy-veistokset\n_START_PARAGRAPH_\nKehitt\xc3\xa4miskeskus Opinkirjo on tunnettu Hymy-veistoksista, joita on jaettu Hyv\xc3\xa4n toveruuden kilvan palkintoina kouluissa jo 60 vuotta. Palkitsemiskriteerit ovat pysyneet l\xc3\xa4hes muuttumattomina vuodesta 1954 l\xc3\xa4htien: Hymy-veistoksen edustamat arvot ovat toisten ihmisten arvostaminen, hyv\xc3\xa4 k\xc3\xa4yt\xc3\xb6s ja yst\xc3\xa4vyys. _NEWLINE_Muita tunnettuja Opinkirjon palveluita ovat Nuorten parlamentti sek\xc3\xa4 Yritys Hyv\xc3\xa4- ja Tutki-Kokeile-Kehit\xc3\xa4 -kilpailut sek\xc3\xa4 www.popupkoulu.fi.'